**Predkladacia správa**

Ministerstvo práce, sociálnych vecí a rodiny Slovenskej republiky predkladá návrh zákona, ktorým sa mení a dopĺňa zákon č. 627/2005 Z. z. o príspevkoch na podporu náhradnej starostlivosti o dieťa v znení neskorších predpisov a ktorým sa mení a dopĺňa zákon č. 201/2008 Z. z. o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov v znení nálezu Ústavného súdu Slovenskej republiky č. 615/2006 Z. z. v znení neskorších predpisov na základe Plánu legislatívnych úloh vlády Slovenskej republiky na mesiac jún až december 2021.

Základným cieľom návrhu zákona je zvýšiť záujem o náhradnú starostlivosť, tak väčších súrodeneckých skupín ako aj zdravotne znevýhodnených detí, a to úpravou opakovaných príspevkov náhradným rodičom. Záujem budúcich potenciálnych náhradných rodičov o väčšie súrodenecké skupiny ako aj o deti so zdravotným znevýhodnením je veľmi nízky, pretože starostlivosť o takéto deti je omnoho náročnejšia. Navrhovanou zmenou štát podporí náhradné rodiny, ktoré sa napriek náročnej starostlivosti rozhodnú starať sa o väčšie súrodenecké skupiny, resp. deti so zdravotným znevýhodnením.

Súčasne je cieľom návrhu vytvoriť nový príspevok dieťaťu na úhradu zvýšených výdavkov, ktorý by bol poskytovaný pri rôznych mimoriadnych životných situáciách a vytvoriť príspevok na podporu vzdelávania náhradných rodičov za účelom zvyšovania kvality poskytovanej starostlivosti deťom v náhradnej starostlivosti.

Ďalším cieľom návrhu je sprístupniť náhradné výživné určené pre siroty, ktorým nevznikol nárok na sirotský dôchodok, aj pre deti, ktoré sú umiestnené v zariadeniach sociálnoprávnej ochrany detí a mládeže.

Ďalšie navrhované úpravy sa týkajú precizovania ustanovení, ktoré vyplynuli z aplikačnej a interpretačnej praxe. Takouto úpravou je napríklad vypustenie výplaty výživného dieťaťa určeného platiť povinnou osobou príslušnému úradu práce, sociálnych vecí a rodiny zo zákona o príspevkoch na podporu náhradnej starostlivosti o dieťa a vloženie tejto právnej úpravy do zákona o náhradnom výživnom.

Návrh zákona sa nepredkladá do vnútrokomunitárneho pripomienkového konania.

Navrhovaná účinnosť predkladaného návrhu zákona od 1. júla 2022 je primeraná na zabezpečenie legisvakačnej lehoty potrebnej na uvedenie zákona do aplikačnej praxe. Navrhovaná účinnosť čl. II bodu 27 je od 1. decembra 2022 z dôvodu navrhovaných zmien týkajúcich sa schváleného znenia účinného od. 1. decembra 2022.

Návrh zákona bol v dňoch od 5. novembra 2021 do 26. novembra 2021 predmetom medzirezortného pripomienkového konania prostredníctvom portálu Slov-Lex. Výsledky pripomienkového konania sú uvedené vo vyhodnotení pripomienkového konania. Návrh zákona sa na rokovanie vlády Slovenskej republiky predkladá bez rozporov.